*Приложение 5*

**Информация за текущото състояние на “Университетска специализирана болница за активно лечение по ендокринология “Акад. Ив. Пенчев” ЕАД, гр. София**

**“Университетска специализирана болница за активно лечение по ендокринология “Акад. Ив. Пенчев” ЕАД, гр. София (УСБАЛЕ “Акад. Ив. Пенчев” ЕАД)** с ЕИК 000664332 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност: Осъществяване на болнична помощ в областта на ендокринологията и болестите на обмяната.

Болницата е регистрирана през 2001 г. като търговско дружество под името “Специализирана болница за активно лечение по ендокринология, нефрология и геронтология “Акад. Иван Пенчев” ЕАД. През м. януари 2006 г. е извършена пререгистрация на болницата, която по-точно отразява нейната специфика - “Университетска специализирана болница за активно лечение по ендокринология “Акад. Иван Пенчев” ЕАД. От създаването си до момента болницата се е доказала като водеща структура във всички сфери на ендокринологията – диагностична, лечебна, профилактична, научна и преподавателска дейност. Основните направления за развитие на болницата съответстват на утвърдената структура, ресурсна осигуреност, очертаните конкурентните предимства и динамично развиваща се среда. Формулираните средносрочни цели са насочени към: пълно обхващане на пациентите, нуждаещи се от лечение на ендокринни заболявания; повишаване на кадровата обезпеченост с висококвалифициран персонал с висока мотивация и ниво на колегиалност и етика; подобряване на информационната обезпеченост; повишаване на качеството и разширяване на научно-изследователската и преподавателска дейност.

 Към лечебното заведение е създадено и функционира дъщерно дружество – "Медицински център „Акад. Ив. Пенчев" ЕООД с предмет на дейност: Осъществяване на специализирана извънболнична медицинска помощ в областта на ендокринологията, нефрологията, хирургията, гериатричната медицина, кардиологията, офтамологията, неврологията, клинико-лаборатория, хормонална, имунологична и нуклеарно-медицинска диагностика, образна, патоморфологична и цитодиагностика, костната остеодензитометрия, както и на друга специализирана извънболнична медицинска помощ.

 Съгласно заверения от регистриран одитор финансов отчет и доклада за дейността на лечебното заведение за 2023 г., към 31.12.2023 г. дружеството регистрира положителен текущ финансов резултат печалба в размер на 23 хил. лв. Общо финансовият резултат към 31.12.2023 г. е загуба -2 307 хил. лв., при загуба от -2 329 хил. лв. към 31.12.2022 г. През 2023 г. записаният капитал на дружеството е 19 012 хил. лв. и е увеличен с 389 хил. лв. спрямо предходната 2022 г. Собственият капитал за 2023 г. е в размер на 16 740 хил. лв., като същият е увеличен с 412 хил. лв. спрямо 2022 г. Подобно на предходните финансови години и през 2023 г. дружеството не отчита наличие на просрочени задължения.

През 2023 г., спрямо 2022 г., се наблюдава увеличение на общо приходите и общо разходите на лечебното заведение. Общо приходите на дружеството за 2023 г. са 7 484 хил. лв. и са увеличени с 1 348 хил. лв., или с 21,97 % спрямо тези за 2022 г. През 2023 г. спрямо предходната година се наблюдава увеличение на нетните приходи от продажби на услуги – с 1 317 хил. лв., а при други приходи увеличението е с 31 хил. лв. Общо разходите за 2023 г. са 7 461 хил. лв. и са увеличени с 1 330 хил. лв., или с 21,69 % спрямо 2022 г. /6 131 хил. лв./ През 2023 г., спрямо 2022 г., се наблюдава увеличение на разходите за суровини и материали с 260 хил. лв., при разходите за персонала с 1 213 хил. лв., а при други разходи намалението е със 115 хил. лв. Финансовите разходи са в размер на 4 хил. лв. и са увеличени с 2 хил. лв. спрямо 2022 г.

Към 30.06.2024 г. дружеството регистрира текуща печалба от 691 хил. лв. Общо приходите за периода са в размер на 4 412 хил. лв., а общо разходите са в размер на 3 721 хил. лв. Лечебното заведение няма просрочени задължения за посочения период.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>